ઓસ્કરને એ જાણ ન હતી, કે ઓક્ટોબરની લશ્કરી કાર્યવાહી દરમ્યાન બોસ્કોએ કેટલાંયે બાળકોને પૂંઠાનાં ખોખાંમાં ભરીને ચોરીછૂપીથી વસાહતની બહાર મોકલી આપ્યાં હતાં. ઓસ્કરને એ પણ ખબર નહોતી, કે સાર્જન્ટ બોસ્કો, યહૂદી સંગઠનના ભૂગર્ભ કાર્યકરોને વસાહતમાં આવ-જા કરવા માટેની પરવાનગીના દસ-દસ પાસ એક સાથે પહોંચાડતો હતો. યહૂદી સંઘર્ષ સમિતિ (ઝોબ) ક્રેકોવમાં બહુ મજબૂત હતી. તેના મોટાભાગના સભ્યો યુવા સંગઠનના, અને ખાસ કરીને ‘મિશ્ના’ નામના યહૂદી ધર્મગ્રંથના વિદ્વાન અને સુપ્રસિદ્ધ રાબી એવા અકિવા બેન જોસેફના નામે ચાલતા મંડળ અકિવાના અનુયાયીઓ હતા. પતિ-પત્ની શિમોન અને ગુસ્તા ડ્રેન્ગર, અને ડોલેક લાઇબેસકાઇન્ડ દ્વારા આ સંસ્થા ચલાવવામાં આવતી હતી. ડ્રેન્ગર દંપતિની ડાયરી તો આગળ જતાં, સંઘર્ષના આ સમયના એક ઉત્તમ દસ્તાવેજ રૂપે બહાર આવવાની હતી. નવા સભ્યોની ભરતી માટે અને રોકડ રકમ, બનાવટી દસ્તાવેજો અને ભૂગર્ભ સમાચારપત્રની નકલોની હેરફેર માટે સંસ્થાના સભ્યો છૂટથી વસાહતની અંદર-બહાર આવ-જા કરી શકે એ જરૂરી હતું. ક્રેકોવની આસપાસના જંગલોમાં સ્થિત ડાબેરી પોલિશ આર્મિ સાથે તેમના સંપર્કો હતા, અને બોસ્કો પાસેથી મળી રહેલા પરવાનગીપત્રોની એમને પણ જરૂર હતી.